Ego Stephanus, dictus abbas Sancti-Michaelis, et Johannes, decanus Tornodor., et Johannes Colum, ballivus comitis Tornodor., notum facimus omnibus presentibus et futuris quod Bonafilia, relicta defuncti Stephani Cochet, que cum viro suo et omnibus possessionibus suis ad Pontiniacensem ecclesiam, de dono et elemosina nobilis viri Petri, comitis Tornodor., pertinet; post mortem viri sui, cum abbas et domus Pontiniaci caducum suum eidem mulieri concessissent, pietatis intuitu, toto tempore vite sue libere possidendum; ipsa, pro collato sibi beneficio, Deo et ecclesie Pontiniac. grates referens, recognovit, in presentia nostra, quod omnes possessiones que eam contingunt, tam ex parte sua quam ex parte mariti sui, prefate ecclesie acquitavit et concessit imperpetuum, et de presenti etiam investivit ita quod eas de cetero, non suo sed ecclesie nomine, tenebit. Et in testimonium quod fratres Pontiniacenses veri domini sunt earumdem possessionum, singulis annis, in festo Omnium-sanctorum, pro recognitione et investitura, reddet eis dimidium marcum argenti. Promisit etiam firmiter et concessit quod nichil toto tempore vite sue de eisdem possessionibus vendere, vel alienare, vel titulo pignoris obligare poterit, nec etiam se ipsam in matrimonium copulare, nisi de assensu Pontiniaci. Quod si forte, quod absit, aliquid contra hoc facere presumpserit, concessit quod ipsi Pontiniacenses predictas possessiones sine contradictione saisiant, tanquam proprietatis, in manu sua, jure perpetuo teneant. In cujus rei testimonium, presens scriptum sigillorum nostrorum munimine roboravimus. Actum, anno Gratie, Mº CCº sexto-decimo.